SET ลุ้นรีบาวด์! เล็งเก็งงบแบงก์-กลุ่มพลังงานรับน้ำมันหนุน
ลุ้น SET รีบาวด์ เล็งแรงเก็งผลประกอบการกลุ่มแบงก์ทยอยประกาศออกมาในสัปดาห์นี้ และราคาน้ำมันยังปรับตัวขึ้นหนุนหุ้นกลุ่มพลังงาน
17 ม.ค. 2565

นายชัยพร น้อมพิทักษ์เจริญ รองกรรมการผู้จัดการสายงานค้าหลักทรัพย์บุคคล บล.บัวหลวง กล่าวว่า แนวโน้มดัชนีตลาดหุ้นไทยวันนี้คาดว่าจะรีบาวด์ปรับขึ้นมา ตามทิศทางเดียวกับตลาดหุ้นอื่นในภูมิภาคเอเชียที่เช้าวันนี้ส่วนใหญ่ปรับตัวขึ้น โดยที่ตลาดหุ้นไทยยังมีแรงหนุนจากแรงซื้อเก็งผลประกอบการกลุ่มแบงก์ที่จะเริ่มทยอยประกาศออกมาในสัปดาห์นี้
ขณะที่ทิศทางราคาน้ำมันดิบยังคงมีการปรับเพิ่มขึ้นต่อเนื่อง ส่งผลหนุนต่อหุ้นกลุ่มพลังงานที่มีโอกาสปรับตัวขึ้นมาตามราคาน้ำมัน ซึ่งช่วยหนุนดัชนีตลาดหุ้นไทย พร้อมให้แนวต้าน 1,685 จุด แนวรับ 1,660 จุด